title: 2013/504/UE: Decizia Autorității Europene pentru Protecția Datelor din 17 decembrie 2012 privind adoptarea Regulamentului de procedură

text:
               15.10.2013

               RO

               Jurnalul Oficial al Uniunii Europene

               L 273/41

         DECIZIA AUTORITĂȚII EUROPENE PENTRU PROTECȚIA DATELOR
   din 17 decembrie 2012
   privind adoptarea Regulamentului de procedură
   (2013/504/UE)
   AUTORITATEA EUROPEANĂ PENTRU PROTECȚIA DATELOR,
   având în vedere Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (1), în special articolul 46 litera (k),
   întrucât:

               (1)

               Articolul 8 din Carta drepturilor fundamentale și articolul 16 din Tratatul privind funcționarea Uniunii Europene prevăd că respectarea normelor referitoare la protecția persoanelor în ceea ce privește prelucrarea datelor cu caracter personal care le privesc de către instituțiile, organismele, oficiile și agențiile Uniunii va face obiectul controlului unei autorități independente.

               (2)

               Regulamentul (CE) nr. 45/2001 prevede instituirea unei autorități independente denumite Autoritatea Europeană pentru Protecția Datelor, responsabilă cu asigurarea respectării de către instituțiile și organismele comunitare a drepturilor și libertăților fundamentale ale persoanelor fizice, în special dreptul acestora la viața privată în ceea ce privește prelucrarea datelor cu caracter personal.

               (3)

               Regulamentul (CE) nr. 45/2001 prevede, de asemenea, sarcinile și competențele Autorității Europene pentru Protecția Datelor, precum și numirea Autorității Europene pentru Protecția Datelor și a adjunctului Autorității.

               (4)

               Regulamentul (CE) nr. 45/2001 prevede și faptul că Autoritatea Europeană pentru Protecția Datelor va beneficia de asistența unui Secretariat și stabilește o serie de dispoziții privind personalul și aspectele legate de buget.

               (5)

               Decizia nr. 1247/2002/CE a Parlamentului European, a Consiliului și a Comisiei din 1 iulie 2002 privind statutul și condițiile generale de exercitare a atribuțiilor Autorității Europene pentru Protecția Datelor stabilește o serie de dispoziții suplimentare în acest domeniu (2).

               (6)

               Alte dispoziții ale legislației Uniunii prevăd sarcini și competențe suplimentare ale Autorității Europene pentru Protecția Datelor,

         ADOPTĂ PREZENTUL REGULAMENT DE PROCEDURĂ:
   CAPITOLUL I

      DISPOZIȚII GENERALE

   Articolul 1
   Executarea sarcinilor și competențelor
   Autoritatea Europeană pentru Protecția Datelor își execută sarcinile și competențele impuse de Regulamentul (CE) nr. 45/2001 și de alte dispoziții ale legislației Uniunii.
   Articolul 2
   Definiții
   În prezentul regulament:

               (a)

               „regulamentul” înseamnă Regulamentul (CE) nr. 45/2001;

               (b)

               „instituția” înseamnă o instituție, organism, oficiu sau agenție a Uniunii în conformitate cu Regulamentul (CE) nr. 45/2001;

               (c)

               „AEPD” înseamnă Autoritatea Europeană pentru Protecția Datelor ca instituție;

               (d)

               „Autoritatea” înseamnă, în afara cazului în care se specifică altfel, persoanele care dețin funcția de Autoritate Europeană pentru Protecția Datelor și de adjunct al Autorității;

               (e)

               „măsură administrativă” înseamnă o decizie sau orice alt act al administrației Uniunii, cu aplicare generală, care se referă la prelucrarea datelor cu caracter personal de către instituție.

         CAPITOLUL II

      INSTITUȚIA ȘI SECRETARIATUL

   Articolul 3
   Independența, buna guvernanță și buna conduită administrativă
   (1)   În conformitate cu articolul 44 din regulament, Autoritatea își exercită atribuțiile în deplină independență.
   (2)   Autoritatea asigură funcționarea adecvată a serviciilor disponibile pentru executarea sarcinilor menționate la articolul 1, luând în considerare principiile bunei guvernanțe, bunei conduite administrative și bunei gestionări.
   Articolul 4
   Rolurile autorității și adjunctului autorității
   (1)   Autoritatea și adjunctul Autorității sunt responsabili, în calitate de membri ai instituției, de adoptarea strategiilor, politicilor și deciziilor și cooperează în ceea ce privește executarea sarcinilor menționate la articolul 1. Adjunctul Autorității îndeplinește aceste sarcini în cazul absenței sau incapacității Autorității și viceversa.
   (2)   Autoritatea și adjunctul Autorității încearcă să ajungă la un consens cu privire la strategiile și politicile generale și cu privire la alte aspecte importante, inclusiv cele legate de Secretariat. Autoritatea ia deciziile în cazul în care nu se poate ajunge la consens, iar problema este urgentă.
   (3)   Autoritatea, acționând în strânsă cooperare cu adjunctul Autorității, stabilește o diviziune a sarcinilor între cele două funcții, inclusiv în ceea ce privește funcția care va fi principala responsabilă de elaborarea, adoptarea și monitorizarea deciziilor și de delegarea sarcinilor către adjunctul Autorității, după caz.
   Articolul 5
   Secretariatul
   (1)   În conformitate cu articolul 43 alineatul (4) din regulament, Autoritatea este sprijinită de un Secretariat, ale cărui sarcini și metode de lucru sunt definite de către Autoritate.
   (2)   Autoritatea poate delega anumite sarcini anumitor membri ai personalului, cu posibilitatea ca aceștia să fie înlocuiți cu alți membri ai personalului.
   (3)   Autoritatea instituie mai multe unități și sectoare care formează Secretariatul, pentru a veni în sprijinul pregătirii și executării sarcinilor menționate la articolul 1. Unitățile și sectoarele sunt conduse fiecare de un șef de unitate sau sector.
   Articolul 6
   Directorul
   (1)   Secretariatul este condus de un director, care ia toate măsurile necesare pentru asigurarea funcționării corespunzătoare a Secretariatului și utilizarea eficientă a resurselor, inclusiv înlocuirea directorului în cazul absenței sau incapacității acestuia de a acționa.
   (2)   Directorul este responsabil de:

               (a)

               elaborarea și punerea în aplicare a strategiilor și politicilor;

               (b)

               contribuția la evaluarea și elaborarea acestora;

               (c)

               coordonarea și planificarea activităților, evaluarea rezultatelor și reprezentarea instituției în relațiile cu alte instituții și organisme, după caz.

         Articolul 7
   Consiliul de administrație
   (1)   Membrii Consiliul de administrație sunt Autoritatea, adjunctul Autorității și directorul. Consiliul se reunește la intervale regulate, în mod normal o dată pe săptămână, pentru a discuta strategiile și politicile generale și alte aspecte importante și pentru a contribui la buna coordonare a activităților relevante.
   (2)   Directorul asigură funcționarea adecvată a secretariatului Consiliului de administrație.
   Articolul 8
   Reuniunile directorului
   Directorul se întâlnește la intervale regulate, în mod normal o dată pe săptămână, cu șefii de unitate și de sector pentru a asigura coordonarea și planificarea activităților și elaborarea și punerea în aplicare a strategiilor și politicilor. Directorul asigură funcționarea adecvată a secretariatului reuniunilor directorului.
   Articolul 9
   Autoritatea împuternicită să facă numiri
   (1)   Directorul exercită puterile acordate autorității împuternicite să facă numiri, în sensul articolului 2 din Statutul funcționarilor Uniunii Europene, și puterile acordate autorității împuternicite să încheie contracte de muncă, în sensul articolului 6 din Regimul aplicabil celorlalți agenți ai Uniunii Europene, precum și orice alte puteri asociate care decurg din alte decizii administrative, atât la nivelul AEPD cât și de natură interinstituțională, în măsura în care decizia Autorității privind exercitarea puterilor acordate autorității însărcinate cu numirile și autorității însărcinate să încheie contracte de muncă nu prevede altfel.
   (2)   Directorul poate delega exercitarea puterilor menționate la alineatul (1) funcționarului responsabil cu gestionarea resurselor umane.
   Articolul 10
   Ordonatorul de credite și contabilul
   (1)   Competențele de ordonator de credite sunt exercitate de Autoritate. Competențele de ordonator de credite delegat și de ordonator de credite subdelegat sunt exercitate de persoanele numite în carta atribuțiilor și responsabilităților ordonatorilor de credite delegați și carta atribuțiilor și responsabilităților ordonatorilor de credite subdelegați.
   (2)   Contabilul Comisiei Europene este contabilul AEPD.
   CAPITOLUL III

      DELEGAREA ȘI SUBSTITUIREA

   Articolul 11
   Delegări
   (1)   Autoritatea poate delega directorului competența de a adopta și semna textul definitiv al oricărei decizii sau al oricărui aviz, a cărei substanță a fost deja stabilită.
   (2)   În cazul în care competențele au fost delegate directorului, în temeiul alineatului (1), directorul poate subdelega puterea de a exercita respectivele competențe în absența sa șefului de unitate sau de sector corespunzător.
   (3)   Alineatele (1) și (2) nu aduc atingere normelor privind delegarea în ceea ce privește competențele acordate autorității însărcinate cu numiri sau cele referitoare la aspecte financiare, astfel cum se prevede la articolele 9 și 10.
   Articolul 12
   Substituirea
   (1)   În absența Autorității și a adjunctului Autorității sau în cazul în care aceștia nu își pot exercita funcțiile, directorul acționează, dacă este cazul, ca supleant în ceea ce privește aspectele care necesită urgent atenție în timpul unor asemenea perioade de absență sau de incapacitate de a acționa.
   (2)   În cazul în care directorul nu își poate exercita funcțiile sau postul este vacant, iar Autoritatea nu a desemnat niciun funcționar, funcțiile directorului sunt exercitate de șeful de unitate sau de sector prezent, având gradul cel mai înalt, sau, în cazul unui grad egal, de șeful de unitate sau de sector cu cea mai mare vechime în gradul respectiv sau, în caz de vechime egală, de cel mai în vârstă.
   (3)   În cazul în care nu este prezent niciun șef de unitate sau de sector și nu a fost desemnat niciun funcționar, funcționarul prezent în respectiva unitate sau sector, având gradul cel mai înalt, sau, în cazul unui grad egal, funcționarul cu cea mai mare vechime în gradul respectiv sau, în cazul unei vechimi egale, cel mai în vârstă acționează ca supleant.
   (4)   În cazul în care niciun alt superior ierarhic nu își poate exercita atribuțiile sau postul este vacant, directorul desemnează un funcționar, de comun acord cu Autoritatea. Dacă nu a fost desemnat niciun supleant, funcționarul prezent în unitatea sau sectorul în cauză, având gradul cel mai înalt sau, în cazul unui grad egal, funcționarul subordonat cu cea mai mare vechime în gradul respectiv sau, în caz de vechime egală, cel mai în vârstă acționează ca supleant.
   (5)   Alineatele (1)-(4) nu aduc atingere normelor privind delegarea în ceea ce privește puterile acordate autorității însărcinate cu numirile sau cele referitoare la aspecte financiare, astfel cum se prevede la articolele 9 și 10.
   CAPITOLUL IV

      PLANIFICAREA

   Articolul 13
   Planul anual de gestionare
   (1)   În conformitate cu principiile bunei administrări și bunei gestiuni financiare, AEPD elaborează în fiecare an un plan anual de gestionare. Acest plan transpune strategia pe termen lung a AEPD în obiective generale și specifice. Indicatorii de performanță și obiectivele urmărite sunt definite și evaluate de două ori pe an, în vederea monitorizării și urmăririi realizărilor.
   (2)   Analiza de risc a activităților planificate ale AEPD este inclusă în planul anual de gestionare, care cuprinde riscurile identificate și planificarea reducerii riscurilor.
   Articolul 14
   Raportul anual
   (1)   În conformitate cu articolul 48 din regulament, AEPD transmite un raport de activitate anual („raportul anual”) Parlamentului European, Consiliului și Comisiei și îl înaintează și celorlalte instituții.
   (2)   Raportul anual este înaintat și publicat pe pagina de internet a AEPD până la data de 1 iulie a anului următor.
   (3)   AEPD ia în considerare observațiile transmise de celelalte instituții menționate la alineatul (1), conform articolului 48 alineatul (2) din regulament, în vederea eventualei examinări ulterioare a raportului în Parlamentul European.
   CAPITOLUL V

      PROCEDURI SPECIFICE

      SECȚIUNEA 1

         Dispoziții generale

   Articolul 15
   Principii directoare și valori fundamentale
   (1)   AEPD acționează în interesul public ca organism investit cu autoritate expert, independent, de încredere în domeniul protecției datelor, la nivelul Uniunii. Intervențiile AEPD se bazează pe imparțialitate, integritate, transparență și pragmatism.
   (2)   AEPD cooperează în mod constructiv cu părțile interesate, în scopul asigurării unui echilibru corect între protecția datelor și confidențialitate și alte interese și politici.
   (3)   Supravegherea instituțiilor se bazează pe principiul că responsabilitatea pentru conformitate revine în principal operatorilor înșiși.
   Articolul 16
   Politica privind activitățile
   AEPD adoptă documente de politică pentru a prezenta principalele elemente ale politicii AEPD referitoare la activități specifice, atunci când acest lucru este relevant pentru oferirea de îndrumări privind poziția AEPD în raport cu o activitate specifică. Documentele de politică se actualizează periodic.
   Articolul 17
   Monitorizarea respectării regulamentului
   AEPD efectuează periodic exerciții de monitorizare, pentru a asigura o prezentare de ansamblu adecvata în ceea ce privește respectarea protecției datelor în cadrul instituțiilor. Aceste exerciții pot fi generale sau mai specifice, în funcție de cunoștințele și dovezile colectate în cursul desfășurării activităților de supraveghere.
   Articolul 18
   Aplicarea
   AEPD aplică obligațiile de protecție a datelor utilizând competențele care îi sunt acordate în conformitate cu articolul 47 din regulament. Aceste competențe sunt exercitate în măsură maximă în cazurile de nerespectare gravă, deliberată sau repetată.

      SECȚIUNEA 2

         Verificări prealabile

   Articolul 19
   Solicitarea unei verificări prealabile
   (1)   În conformitate cu articolul 27 din regulament, operațiunile de prelucrare care, prin natura, domeniul de aplicare sau scopurile lor, ar putea prezenta riscuri specifice pentru drepturile si libertățile persoanelor vizate, fac obiectul unei verificări prealabile de către AEPD, în urma primirii unei notificări din partea responsabilului cu protecția datelor al unei instituții.
   (2)   În cazul în care există îndoieli cu privire la necesitatea efectuării unei verificări prealabile, AEPD stabilește, la cererea responsabilului cu protecția datelor, dacă operațiunea de prelucrare prezintă riscuri specifice și, dacă da, îl invită pe responsabilul cu protecția datelor să notifice cazul în mod corespunzător.
   (3)   Dacă operațiunea de prelucrare nu prezintă riscuri specifice, AEPD poate transmite totuși anumite recomandări instituției în cauză.
   (4)   Notificările privind verificarea prealabilă vor fi transmise secretariatului AEPD prin e-mail, fiind utilizat formularul AEPD standard.
   (5)   Orice informații suplimentare relevante cu privire la operațiunea de prelucrare notificată pot fi anexate la formularul de notificare.
   Articolul 20
   Avize privind verificarea prealabilă
   (1)   AEPD adoptă un aviz în care sunt prezentate motivele și concluziile relevante ale verificării prealabile.
   (2)   Dacă prelucrarea notificată implică o posibilă încălcare a unei dispoziții din regulament, AEPD prezintă, după caz, propuneri pentru evitarea unei astfel de încălcări.
   Articolul 21
   Termene-limită și suspendări privind adoptarea avizului de verificare prealabilă
   (1)   În conformitate cu articolul 27 alineatul (4) din regulament, AEPD emite avizul în termen de două luni de la primirea notificării. AEPD poate solicita orice informații suplimentare considerate necesare. Termenul de două luni poate fi suspendat până când AEPD obține informațiile suplimentare pe care le-a solicitat. Atunci când complexitatea problemei o cere, termenul de două luni poate fi prelungit o singură dată pentru încă două luni.
   (2)   Dacă avizul nu a fost emis până la sfârșitul termenului de două luni sau al oricărei perioade de prelungire al acestuia, se consideră că avizul este favorabil.
   (3)   Data de la care începe calcularea termenului-limită este ziua următoare datei la care a fost primit formularul de notificare.
   (4)   Dacă data finală este o sărbătoare legală sau o altă zi în care birourile AEPD sunt închise, ziua lucrătoare următoare este considerată data finală pentru emiterea avizului.
   Articolul 22
   Termene-limită și suspendări
   (1)   Înainte de adoptarea unui aviz, AEPD transmite un proiect de aviz instituției, pentru a obține comentarii privind aspectele de ordin practic și datele inexacte. Instituția transmite comentariile respective în termen de 10 zile de la primirea proiectului. Acest termen poate fi prelungit la cererea justificată a operatorului. Cererea privind comentariile determină suspendarea termenului menționat la articolul 21 alineatul (1). Dacă nu se primește niciun comentariu până la termenul-limită, AEPD procedează la adoptarea avizului.
   (2)   AEPD acordă instituției trei luni de la data adoptării avizului pentru furnizarea informațiilor referitoare la implementarea recomandărilor din aviz. Informațiile fac obiectul monitorizării de către AEPD.
   Articolul 23
   Registrul de verificare prealabilă
   (1)   În conformitate cu articolul 27 alineatul (5) din regulament, AEPD păstrează un registru al tuturor operațiunilor de prelucrare care i-au fost notificate în temeiul articolului 27 din regulament.
   (2)   Registrul exclude orice referire la măsurile de securitate. Acesta va conține o trimitere către avizul AEPD și informații privind termenul limită pentru furnizarea informațiilor de către instituție în conformitate cu articolul 22 alineatul (2). Registrul este disponibil pe pagina de internet a AEPD.

      SECȚIUNEA 3

         Consultarea administrativă

   Articolul 24
   Consultarea administrativă
   (1)   În conformitate cu articolul 28 alineatul (1) din regulament, AEPD este informată de către instituții în legătură cu inițierea unor măsuri administrative privind prelucrarea datelor cu caracter personal.
   (2)   În conformitate cu articolul 46 litera (d) din regulament, ca răspuns la o consultare, AEPD formulează recomandări pentru instituții cu privire la toate aspectele referitoare la prelucrarea datelor cu caracter personal, în special înainte ca acestea să elaboreze normele interne referitoare la protecția drepturilor și libertăților fundamentale în legătură cu prelucrarea datelor cu caracter personal.
   (3)   În principiu, AEPD ia în considerare numai consultările care au fost transmise mai întâi în scop de consultare responsabilului cu protecția datelor din instituția în cauză.
   Articolul 25
   Avize
   (1)   AEPD transmite, în principiu, un aviz în termen de două luni de la primirea cererii de consultare. AEPD poate solicita orice alte informații suplimentare pe care le consideră necesare. Perioada de două luni poate fi suspendată până când AEPD obține informațiile solicitate.
   (2)   AEPD îi acordă instituției trei luni de la data adoptării avizului pentru furnizarea informațiilor referitoare la punerea în aplicare a recomandărilor formulate în aviz. Informațiile fac obiectul monitorizării de către AEPD.

      SECȚIUNEA 4

         Consultare legislativă și referitoare la politici

   Articolul 26
   Obiectul consultării
   (1)   În conformitate cu articolul 41 și articolul 28 alineatul (2) din regulament, AEPD formulează recomandări privind propunerile legislative în temeiul tratatelor și al altor acte și documente, precum:

               (a)

               decizii în cadrul politicii externe și de securitate comună;

               (b)

               acte de implementare și acte delegate;

               (c)

               documente referitoare la acordurile cu țări terțe și organizații internaționale;

               (d)

               inițiative legislative ale statelor membre în temeiul tratatelor;

               (e)

               inițiative pentru intensificarea cooperării;

               (f)

               acte neobligatorii, precum recomandări și comunicări referitoare la protecția drepturilor și libertăților persoanelor în legătură cu prelucrarea datelor cu caracter personal.

         AEPD formulează astfel de recomandări în urma unei consultări a Comisiei în conformitate cu articolul 28 alineatul (2) din regulament, în urma oricărei alte cereri din partea unei instituții sau din proprie inițiativă.
   (2)   AEPD este disponibilă pentru consultări cu instituțiile în cauză în toate etapele procedurii legislative.
   Articolul 27
   Consultare informală
   (1)   Așa cum s-a convenit cu Comisia, AEPD trebuie consultată înainte de luarea de către Colegiul Comisarilor a unei decizii finale privind adoptarea unei măsuri sau a unei propuneri legislative sau a unui document de politică. Ca răspuns la o astfel de consultare, AEPD furnizează serviciului responsabil al Comisiei observații informale referitoare la proiectul de propunere sau documentul aferent.
   (2)   Observațiile informale furnizate în conformitate cu alineatul (1) respectă confidențialitatea procedurii de luare a deciziilor interne a Comisiei, în conformitate cu normele aplicabile în temeiul tratatelor și legislației secundare. AEPD depune eforturi pentru a respecta termenele-limită propuse de serviciile Comisiei, în măsura în care acest lucru este rezonabil și fezabil.
   Articolul 28
   Avize legislative și observații formale
   (1)   Recomandările AEPD privind o propunere legislativă sau un document conex pot fi emise sub forma unui aviz, a unor observații formale sau a oricărui alt instrument considerat adecvat.
   (2)   Un aviz emis de AEPD analizează aspectele legate de protecția datelor ale unei propuneri sau ale unui document conex. În principiu, acesta este emis în termen de trei luni de la adoptarea propunerii sau documentului aferent.
   (3)   Un rezumat al avizului se publică în Jurnalul Oficial al Uniunii Europene (Seria C), iar versiunea completă se publică pe pagina de internet a AEPD.
   (4)   Observațiile oficiale ale AEPD se axează pe aspectele specifice ale unei propuneri sau ale unui document conex. În principiu, acestea sunt emise în termen de două luni de la adoptarea documentului. Avizele se publică pe pagina de internet a AEPD.
   Articolul 29
   Priorități anuale și inventar
   (1)   AEPD își publică prioritățile anuale pe pagina de internet a AEPD.
   (2)   AEPD publică de trei ori pe an pe pagina de internet un inventar al propunerilor legislative și al documentelor conexe în privința cărora dorește să emită recomandări. În inventar sunt clasificate respectivele documente în funcție de prioritate.
   (3)   Inventarul se bazează pe Programul de lucru anual al Comisiei și pe anexele actualizate la acesta, precum și pe orice alte informații pertinente disponibile.
   Articolul 30
   Urmărirea avizelor legislative și a observațiilor oficiale
   (1)   Ulterior emiterii recomandărilor AEPD urmărește în mod activ evoluțiile din cadrul Parlamentului European, al Consiliului și a Comisiei.
   (2)   Autoritatea este disponibilă să prezinte verbal și să discute recomandările AEPD în cadrul unei întâlniri cu legislatorul sau să transmită orice alte contribuții solicitate.
   (3)   În cazul în care o măsură legislativă dezbătută a suferit modificări majore, AEPD poate transmite un aviz suplimentar, observații suplimentare sau orice alt instrument considerat adecvat.

      SECȚIUNEA 5

         Plângeri

   Articolul 31
   Plângeri
   (1)   În conformitate cu articolul 46 litera (a) din regulament, AEPD primește plângerile și le examinează în măsura în care este posibil și informează persoana vizată cu privire la rezultat într-un termen rezonabil.
   (2)   Plângerile depuse la AEPD nu afectează termenele pentru exercitarea căilor de atac în cadrul unor proceduri administrative sau judiciare paralele.
   Articolul 32
   Depunerea unei plângeri
   (1)   Plângerea trebuie să conțină datele de identificare ale persoanei care o depune.
   (2)   Plângerea se depune în scris în orice limbă oficială a Uniunii și furnizează toate informațiile necesare pentru înțelegerea obiectului acesteia.
   (3)   Plângerea se depune, în principiu, în termen de doi ani de la data la care reclamantul a luat cunoștință de faptele care stau la baza plângerii.
   (4)   Dacă o plângere referitoare la aceleași fapte a fost depusă la Ombudsmanul European, AEPD examinează admisibilitatea acesteia din perspectiva dispozițiilor Memorandumului de înțelegere încheiat între AEPD și Ombudsmanul European (3).
   Articolul 33
   Soluționarea plângerilor
   (1)   AEPD hotărăște cea mai adecvată formă și cele mai adecvate mijloace de soluționare a plângerilor, luând în considerare:

               (a)

               natura și gravitatea presupusei încălcări a normelor de protecție a datelor;

               (b)

               importanța prejudiciului pe care una sau mai multe persoane vizate l-au suferit sau l-ar fi putut suferi ca urmare a încălcării respective;

               (c)

               importanța potențială generală a cazului, inclusiv în ceea ce privește celelalte interese publice și/sau private implicate;

               (d)

               probabilitatea de a se stabili că încălcarea respectivă a avut loc;

               (e)

               data exactă la care au avut loc evenimentele, orice conduită care nu mai produce efecte, înlăturarea respectivelor efecte sau o garanție adecvată privind o astfel de înlăturare.

         (2)   Acțiunile AEPD pot consta în special din cereri scrise de furnizare de informații, interviuri cu persoanele relevante, controale la fața locului sau examinări judiciare ale dispozitivelor relevante.
   (3)   AEPD divulgă conținutul unei plângeri și identitatea reclamantului numai în măsura în care acest lucru este necesar pentru desfășurarea adecvată a anchetei. Pe parcursul anchetei și ulterior, AEPD nu pune la dispoziția părților terțe niciun fel de documente în legătură cu plângerea, inclusiv decizia finală, exceptând cazul în care persoanele implicate își exprimă acordul în acest sens sau dacă AEPD are obligația legală de a proceda astfel.
   (4)   Informațiile referitoare la plângere sunt publicate de AEPD doar într-o formă care nu permite identificarea reclamantului sau a altor persoane vizate implicate.
   Articolul 34
   Rezultatul plângerilor
   (1)   AEPD îl informează pe reclamant imediat ce acest lucru este posibil cu privire la rezultatul unei plângeri și la măsurile luate.
   (2)   Atunci când se consideră că o plângere este inadmisibilă sau că examinarea ei s-a încheiat, AEPD recomandă, după caz, reclamantului să se adreseze unei alte autorități.
   (3)   În conformitate cu articolul 32 alineatul (2) din regulament, în lipsa unui răspuns din partea AEPD în termen de șase luni, plângerea este considerată respinsă.
   Articolul 35
   Reexaminarea deciziilor și căile judiciare de atac
   (1)   Reclamantul și instituția vizată pot solicita în scris AEPD să reexamineze decizia prin care se soluționează o plângere.
   (2)   Cererea de reexaminare se depune în termen de o lună de la data primirii deciziei și trebuie să se limiteze la elemente noi sau argumente juridice care nu au fost luate în considerare de către AEPD.
   (3)   Pe lângă posibilitatea de a solicita AEPD o reexaminare a deciziei referitoare la o plângere, decizia poate fi atacată la Curtea de Justiție a Uniunii Europene în conformitate cu condițiile prevăzute la articolul 263 din Tratatul privind funcționarea Uniunii Europene.

      SECȚIUNEA 6

         Inspecții și vizite

   Articolul 36
   Inspecții
   (1)   AEPD decide să efectueze o inspecție ori de câte ori verificarea la fața locului este considerată necesară pentru îndeplinirea sarcinilor de supraveghere sau pentru respectarea unei obligații legale.
   (2)   Efectuarea unei inspecții este anunțată în scris instituției în cauză cu patru săptămâni înaintea datei planificate pentru inspecție. În comunicare se descriu scopul și domeniul inspecției, se stabilește data la care va avea loc inspecția și termenul până la care instituția poate solicita schimbarea datei precum și cel până la care este obligată să furnizeze AEPD informațiile solicitate.
   (3)   AEPD emite apoi o decizie privind inspecția, stabilind scopul, domeniul, data (datele), ora și locul (locurile) inspecției și specificând temeiul juridic al activităților de inspecție. Decizia este însoțită de mandatele membrilor personalului care urmează să participe la inspecție.
   (4)   Membrii personalului care efectuează o inspecție colectează toate documentele justificative în mod selectiv și proporționat. Toate probele documentare sunt asigurate în mod adecvat.
   (5)   Interviurile și informațiile obținute în cursul unei inspecții și procedura urmată se consemnează în procesele-verbale transmise instituției pentru eventuale observații. Dacă nu se primesc observații în perioada stabilită, se consideră că procesele-verbale au fost aprobate. O listă a documentelor justificative colectate în cursul controlului va fi anexată la procesele-verbale.
   (6)   AEPD prezintă într-un raport de inspecție constatările la care a ajuns în cursul inspecției. Raportul include eventualele măsuri care trebuie luate de instituția supusă inspecției și face obiectul monitorizării de către AEPD.
   Articolul 37
   Vizite
   (1)   Vizitele sunt efectuate de AEPD în scopul obținerii angajamentului conducerii la nivel înalt a unei instituții față de încurajarea respectării regulamentului.
   (2)   O vizită este de regulă inițiată dacă există o lipsă a angajamentului de respectare a regulamentului, un deficit de comunicare sau pentru creșterea gradului de conștientizare.
   (3)   Dacă este cazul, vizita se încheie printr-un acord asupra unui calendar („foaie de parcurs”) prin care conducerea instituției se angajează să respecte obligațiile specifice în temeiul regulamentului, până la un termen-limită stabilit. Calendarul convenit face obiectul monitorizării de către AEPD.

      SECȚIUNEA 7

         Tehnologia de monitorizare

   Articolul 38
   Tehnologie și cercetare
   (1)   În conformitate cu articolul 46 litera (e) din regulament, AEPD monitorizează evoluția tehnologiilor informației și comunicațiilor. În acest scop, AEPD urmărește identificarea tendințelor în curs de dezvoltare care au un eventual impact asupra protecției datelor, stabilirea de contacte cu părțile interesate, creșterea gradului de conștientizare a unor posibile aspecte privind protecția datelor și formularea de recomandări cu privire la modul în care pot fi incluse problemele legate de protecția datelor în proiectele relevant, prin promovarea principiilor protecției datelor începând cu momentul conceperii și cel al protecției implicite a datelor și, acolo unde este necesar, adaptarea metodologiilor de supraveghere la evoluția tehnologică.
   (2)   AEPD contribuie la programele cadru ale Uniunii, participând în comitete consultative de cercetare, oferind asistență Comisiei în procesul de evaluare al propunerilor sau prin orice alte mijloace, dacă este cazul.
   (3)   AEPD poate decide să contribuie la activități de cercetare, de dezvoltare tehnologică și demonstrative individuale, finanțate de UE, prin adoptarea unui aviz referitor la activitate, la cerere, sau din proprie inițiativă.

      SECȚIUNEA 8

         Acțiuni în instanță

   Articolul 39
   Acțiuni împotriva instituțiilor
   În conformitate cu articolul 47 alineatul (1) litera (h) din regulament, AEPD poate sesiza Curtea de Justiție a Uniunii Europene, în condițiile prevăzute de tratat. AEPD își exercită această competență, dacă este necesar, în cazul în care o instituție nu respectă regulamentul și în cazul în care nu răspunde cu eficacitate măsurilor ulterioare de aplicare luate de AEPD în conformitate cu articolul 47 din regulament.
   Articolul 40
   Acțiuni împotriva deciziilor AEPD
   În conformitate cu articolul 32 alineatul (3) din regulament, deciziile AEPD pot fi atacate la Curtea de Justiție a Uniunii Europene.
   Articolul 41
   Intervenții
   (1)   În conformitate cu articolul 47 alineatul (1) litera (i) din regulament, AEPD poate interveni în cauzele aduse în fața Curții de Justiție a Uniunii Europene.
   (2)   AEPD formulează cerere de intervenție într-o acțiune dacă respectiva cauză este de interes general în ceea ce privește protecția datelor sau dacă AEPD a fost implicată direct în circumstanțele cauzei, în îndeplinirea sarcinilor sale de supraveghere.
   (3)   Alte elemente care pot influența decizia de a formula o cerere de intervenție sunt măsura în care aspectele legate de protecția datelor reprezintă o parte substanțială a cazului și dacă o intervenție din partea AEPD poate adăuga valoare acțiunii.
   (4)   Cu excepția cazului în care există motive întemeiate pentru a nu interveni, AEPD formulează cerere de intervenție, dacă este invitată în mod oficial de către Curte să procedeze astfel.
   CAPITOLUL VI

      RESPONSABILII CU PROTECȚIA DATELOR

   Articolul 42
   Cooperarea cu responsabilii cu protecția datelor
   (1)   AEPD cooperează cu responsabilii cu protecția datelor, atât în mod bilateral cât și prin participarea la reuniunile organizate de rețeaua responsabililor cu protecția datelor.
   (2)   AEPD oferă sprijin și consiliere responsabililor cu protecția datelor, dacă acest lucru este necesar pentru îndeplinirea sarcinilor care le revin.
   Articolul 43
   Registrul responsabililor cu protecția datelor numiți
   În conformitate cu articolul 24 alineatul (5) din regulament, AEPD păstrează un registru al numirilor responsabililor cu protecția datelor care i-au fost notificate. Registrul conține în special informații cu privire la durata mandatului fiecărui responsabil cu protecția datelor.
   CAPITOLUL VII

      COOPERAREA CU AUTORITĂȚILE DE PROTECȚIE A DATELOR

   Articolul 44
   Cooperarea cu autoritățile de protecție a datelor
   (1)   În conformitate cu articolul 46 literele (f) și (i) din regulament, AEPD cooperează cu autoritățile naționale de protecție a datelor și cu alte organisme de supraveghere în măsura în care acest lucru este necesar pentru îndeplinirea atribuțiilor acestor autorități și organisme.
   (2)   Cooperarea include:

               (a)

               schimbul tuturor informațiilor relevante, spre exemplu informațiile referitoare la bunele practici, precum și cererile adresate autorității competente pentru a-și exercita competențele și răspunsul autorității în cauză la astfel de cereri;

               (b)

               dezvoltarea și menținerea contactelor cu membrii și personalul relevant al autorităților;

               (c)

               cooperarea cu autoritățile și organismele comune de supraveghere instituite în temeiul legislației Uniunii, inclusiv, dacă este cazul, participarea la reuniunile acestor autorități și organisme, pentru asigurarea unor practici consecvente.

         Articolul 45
   Grupul de lucru pentru protecția persoanelor în ceea ce privește prelucrarea datelor cu caracter personal
   (1)   În conformitate cu articolul 46 litera (g) din regulament, AEPD participă la activitățile grupului de lucru constituit în temeiul articolului 29 din Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (4).
   (2)   AEPD contribuie în mod activ la discutarea și elaborarea documentelor publicate de grupul de lucru care au ca scop oferirea unei interpretări comune a legislației privind protecția datelor și adresarea de recomandări de specialitate Comisiei Europene. În astfel de cazuri, AEPD prezintă perspectiva Uniunii, dacă este cazul.
   (3)   AEPD participă în mod regulat la reuniunile plenare și la reuniunile subgrupurilor grupului de lucru.
   (4)   AEPD promovează discuții regulate, dacă este posibil cel puțin o dată pe an, cu președintele grupului de lucru în legătură cu prioritățile autorității și, respectiv, ale grupului de lucru, în vederea bunei cooperări practice.
   Articolul 46
   Supravegherea coordonată a sistemelor informatice la scară largă
   (1)   AEPD ia parte împreună cu autoritățile de supraveghere naționale la supravegherea coordonată a sistemelor informatice la scară largă astfel cum prevede legislația Uniunii.
   (2)   AEPD organizează reuniuni de coordonare și asigură funcția de secretariat al grupurilor de coordonare.
   (3)   AEPD cooperează cu autoritățile de supraveghere naționale individuale, în măsura în care este necesar, în funcție de prioritățile acestora, în vederea asigurării supravegherii coordonate a sistemelor informatice la scară largă naționale și a componentelor principale ale acestora.
   Articolul 47
   Cooperarea internațională
   (1)   AEPD ia parte la Conferința anuală de primăvară a comisarilor europeni pentru protecția datelor, la Conferința internațională anuală a comisarilor pentru protecția datelor și confidențialitate și la Grupul de lucru internațional pentru protecția datelor și telecomunicații.
   (2)   AEPD participă la rețelele internaționale de aplicare a nomelor de protecție a vieții private.
   (3)   AEPD organizează ateliere regulate cu reprezentanții organizațiilor internaționale în vederea schimbului de bune practici și creării unei culturi de protecție a datelor în respectivele organizații.
   (4)   AEPD promovează cooperarea și dialogul la nivel internațional cu alte părți interesate din țările terțe.
   CAPITOLUL VIII

      ADMINISTRARE

   Articolul 48
   Securitatea
   (1)   În conformitate cu articolul 45 din regulament, Autoritatea și precum și personalul acesteia, sunt obligați să respecte secretul profesional cu privire la informațiile confidențiale la care au avut acces în îndeplinirea atribuțiilor lor, atât pe durata mandatului, cât și după încetarea acestuia.
   (2)   AEPD atribuie unuia sau mai multor membri ai personalului responsabilități specifice privind aspectele de securitate în diverse domenii de activitate. Aceștia vor fi responsabili în special de problemele de securitate legate de personal, de securitatea fizică și securitatea IT. Atunci când consideră că este necesar pentru evitarea riscurilor de securitate la adresa AEPD, membrii personalului numiți astfel prezintă rapoarte direct directorului.
   Articolul 49
   Comitetul director IT
   Este instituit un Comitet director privind tehnologia informației, pentru oferirea de consiliere Consiliului de administrație în ceea ce privește implicațiile tehnologiei informației asupra securității și dezvoltării interne a AEPD.
   Articolul 50
   Managementul calității
   AEPD creează mecanisme adecvate pentru a asigura un management adecvat al calității, precum standarde de control intern, un raport anual de activitate și gestionarea riscurilor.
   Articolul 51
   Responsabilul cu protecția datelor
   În conformitate cu articolul 24 din regulament, AEPD numește un responsabil cu protecția datelor, care este direct subordonat directorului.
   Articolul 52
   Informarea publicului
   (1)   AEPD crește gradul de conștientizare a aspectelor legate de protecția datelor și informează persoanele fizice în legătură cu existența și conținutul drepturilor lor. În acest scop, AEPD utilizează de o serie de instrumente de comunicare (de exemplu, pagina de internet, buletine informative, rețelele de socializare și evenimente de sensibilizare), stabilește contacte cu părțile interesate (de exemplu, vizite de studiu la sediul AEPD, răspunsuri la cererile de informare) și participă la evenimente publice, reuniuni și conferințe.
   (2)   AEPD informează mass-media în legătură cu evenimentele majore legate de protecția datelor și avizele sau publicațiile importante, prin intermediul comunicatelor de presă, interviurilor și conferințelor de presă.
   Articolul 53
   Documentare
   (1)   Se păstrează evidențe exacte și autentice ale tuturor activităților AEPD, asigurând o sursă de încredere și verificabilă din punct de vedere legal a probelor aferente deciziilor și acțiunilor.
   (2)   Documentele referitoare la activități specifice sunt grupate în dosare de caz. Dosarele de caz sunt accesibile logic, în funcție de tipul de activitate, într-un plan de arhivare stabilit de AEPD.
   (3)   Diversele tipuri de dosare de caz sunt păstrate pe o perioadă specifică, în conformitate cu un calendar de păstrare stabilit de AEPD. După expirarea perioadei de păstrare, dosarele de caz sunt evaluate și arhivate în conformitate cu politica de arhivare adoptată de AEPD.
   Articolul 54
   Divulgarea activă a documentelor
   (1)   În principiu, toate documentele importante de politică, ghidurile tematice, avizele legislative, observațiile oficiale, notele de pledoarie din cadrul audierilor în fața Curții și avizele de verificare prealabilă sunt publicate pe pagina de internet a AEPD.
   (2)   Avizele emise în urma unei consultări administrative sunt publicate pe pagina de internet a AEPD, dacă acestea au o relevanță mai mare, conțin o interpretare nouă sau o aplicare diferită a legii sau se referă la impactul noilor tehnologii asupra drepturilor persoanelor vizate.
   Articolul 55
   Publicarea în Jurnalul Oficial
   Următoarele documente se publică în Jurnalul Oficial al Uniunii Europene:

               (a)

               rezumatele avizelor legislative menționate la articolul 28 alineatul (3);

               (b)

               deciziile și avizele AEPD sau rezumatele acestora, menționate la articolul 9 alineatul (7), articolul 10 alineatul (2) litera (b), articolul 10 alineatul (4), articolul 10 alineatul (5) și articolul 10 alineatul (6), articolul 12 alineatul (2), articolul 19 și articolul 37 alineatul (2) din regulament;

               (c)

               alte documente considerate relevante de către AEPD.

         Articolul 56
   Accesul public la documente
   Publicul are acces la documentele deținute de AEPD în conformitate cu principiile prevăzute în Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (5).
   Articolul 57
   Autentificarea deciziilor
   (1)   Deciziile sunt autentificate prin aplicarea semnăturii Autorității pe versiunea în limba originală.
   (2)   Această semnătură poate fi în formă scrisă sau electronică.
   Articolul 58
   Limbi și limbi de lucru
   (1)   Limba de procedură utilizată de AEPD este una din limbile menționate la articolul 55 alineatul (1) din Tratatul privind Uniunea Europeană. În cazul unei plângeri, aceasta este limba în care este redactată plângerea.
   (2)   Rapoartele, avizele, lucrările și alte documente, destinate de asemenea publicării pe pagina de internet a AEPD, sunt redactate cel puțin în limbile engleză, franceză și germană.
   Articolul 59
   Personalul
   (1)   Membrii personalului AEPD sunt recrutați în conformitate cu și sub rezerva Statutului funcționarilor Uniunii Europene și regimului aplicabil celorlalți agenți ai Uniunii Europene.
   (2)   În vederea îmbunătățirii cooperării cu autoritățile naționale, în special cu autoritățile naționale de protecție a datelor, în cadrul AEPD se instituie un program de detașare a personalului.
   (3)   Se instituie, de asemenea, un program de stagii, pentru a permite noilor absolvenți să dobândească experiență practică în legătură cu activitățile AEPD și ale Uniunii în general.
   (4)   Pentru îndeplinirea necesităților temporare, poate fi angajat personal temporar și se poate apela la asistență externă.
   Articolul 60
   Comitetul de personal
   (1)   Un Comitet de personalului care reprezintă personalul AEPD este consultat în timp util în legătură cu proiectele de decizii referitoare la punerea în aplicare a Statutului funcționarilor Uninunii Europene și poate fi consultat cu privire la orice altă problemă de interes general privind personalul. Comitetul de personal este informat în legătură cu orice problemă legată de executarea sarcinilor care îi revin. Comitetul emite avize în termen de 15 zile de la consultare.
   (2)   Comitetul de personal contribuie la buna funcționare a AEPD, prin elaborarea de propuneri referitoare la aspectele organizatorice și condițiile de lucru.
   (3)   Comitetul de personal este format din trei membri și trei adjuncți și este ales pentru o perioadă de doi ani de către Adunarea Generală.
   Articolul 61
   Cooperarea administrativă cu alte instituții
   (1)   Directorul, în calitate de șef al Secretariatului, reprezintă AEPD în cadrul diferitelor forumuri interinstituționale și poate delega această reprezentare funcționarilor responsabili cu resursele umane, bugetul și administrarea.
   (2)   Având în vedere dimensiunea AEPD comparativ cu cea a altor instituții și în scopul bunei gestionări și al economiilor bugetare, AEPD urmărește în mod activ să încheie acorduri de cooperare, memorandumuri de înțelegere și acorduri privind nivelul serviciilor cu alte instituții.
   CAPITOLUL IX

      DISPOZIȚII FINALE

   Articolul 62
   Intrarea în vigoare
   Prezentul regulament de procedură intră în vigoare în ziua următoare semnării sale și este publicat în Jurnalul Oficial al Uniunii Europene.

      Adoptat la Bruxelles, 17 decembrie 2012.

         Peter HUSTINX

            Autoritatea Europeană pentru Protecția Datelor

      (1)  JO L 8, 12.1.2001, p. 1.

      (2)  JO L 183, 12.7.2002, p. 1.

      (3)  JO C 27, 7.2.2007, p. 21.

      (4)  JO L 281, 23.11.1995, p. 31.

      (5)  JO L 145, 31.5.2001, p. 43.


title: 2009/105/CE: Decizia Consiliului din 18 decembrie 2008 de modificare, în ceea ce privește auditorii externi ai Băncii Centrale din Luxemburg, a Deciziei 1999/70/CE privind auditorii externi ai băncilor centrale naționale

text:
               7.2.2009

               RO

               Jurnalul Oficial al Uniunii Europene

               L 38/33

      DECIZIA CONSILIULUI

   din 18 decembrie 2008
   de modificare, în ceea ce privește auditorii externi ai Băncii Centrale din Luxemburg, a Deciziei 1999/70/CE privind auditorii externi ai băncilor centrale naționale
   (2009/105/CE)
   CONSILIUL UNIUNII EUROPENE,
   având în vedere Protocolul privind Statutul Sistemului European al Băncilor Centrale și al Băncii Centrale Europene, anexat la Tratatul de instituire a Comunității Europene, în special articolul 27.1,
   având în vedere Recomandarea BCE/2008/16 a Băncii Centrale Europene din 17 noiembrie 2008 adresată Consiliului Uniunii Europene privind desemnarea auditorului extern al Băncii Centrale din Luxemburg (1),
   întrucât:

               (1)

               Conturile Băncii Centrale Europene (BCE) și ale băncilor centrale naționale ale Eurosistemului trebuie să fie auditate de către auditori externi independenți desemnați pe baza recomandării Consiliului guvernatorilor BCE și aprobați de către Consiliu.

               (2)

               Mandatul actualului auditor extern al Băncii Centrale din Luxemburg se va încheia după auditarea aferentă exercițiului financiar 2008. Prin urmare, este necesar să se desemneze un auditor extern începând cu exercițiul financiar 2009.

               (3)

               Consiliul guvernatorilor BCE a recomandat desemnarea KPMG AUDIT Sarl ca auditor extern al Băncii Centrale din Luxemburg pentru exercițiul financiar 2009-2013.

               (4)

               Este oportun să se dea curs recomandării Consiliului guvernatorilor BCE și să se modifice Decizia 1999/70/CE în consecință,

         DECIDE:
   Articolul 1
   La articolul 1 din Decizia 1999/70/CE (2), alineatul (7) se înlocuiește cu următorul text:

      „(7)   Societatea KPMG AUDIT Sarl este aprobată ca auditor al Băncii Centrale din Luxemburg pentru exercițiile financiare 2009-2013.”

   Articolul 2
   Prezenta decizie se notifică BCE.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 18 decembrie 2008.

            Pentru Consiliu

            Președintele

         M. BARNIER

      (1)  JO C 299, 22.11.2008, p. 5.

      (2)  JO L 22, 29.1.1999, p. 69.


title: 2013/400/PESC: Decizia EUCAP NESTOR/3/2013 a Comitetului politic și de securitate din 23 iulie 2013 privind numirea șefului misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)

text:
               27.7.2013

               RO

               Jurnalul Oficial al Uniunii Europene

               L 202/23

         DECIZIA EUCAP NESTOR/3/2013 A COMITETULUI POLITIC ȘI DE SECURITATE
   din 23 iulie 2013
   privind numirea șefului misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)
   (2013/400/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 paragraful al treilea,
   având în vedere Decizia 2012/389/PESC a Consiliului din 16 iulie 2012 privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (1), în special articolul 9 alineatul (1),
   întrucât:

               (1)

               În temeiul Deciziei 2012/389/PESC a Consiliului, Comitetul politic și de securitate este autorizat, în conformitate cu articolul 38 din tratat, să adopte deciziile corespunzătoare în scopul exercitării controlului politic și a conducerii strategice a misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR), inclusiv decizia de numire a unui șef al misiunii.

               (2)

               La 16 iulie 2012, Comitetul politic și de securitate a adoptat Decizia EUCAP NESTOR /1/2012 (2) de numire a dlui Jacques LAUNAY în calitate de șef al EUCAP NESTOR începând cu 17 iulie 2012.

               (3)

               La 12 iulie 2013, Înaltul Reprezentant al Uniunii pentru afaceri externe și politica de securitate a propus, ca succesor al dlui Jacques LAUNAY, numirea dlui Etienne DE MONTAIGNE DE PONCINS în calitate de șef al EUCAP NESTOR pentru perioada 16 iulie 2013 - 15 iulie 2014,

         ADOPTĂ PREZENTA DECIZIE:
   Articolul 1
   Dl Etienne DE MONTAIGNE DE PONCINS este numit în calitate de șef al misiunii Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR), pentru perioada 16 iulie 2013 - 15 iulie 2014.
   Articolul 2
   Prezenta decizie intră în vigoare la data adoptării.

      Adoptată la Bruxelles, 23 iulie 2013.

            Pentru Comitetul politic și de securitate

            Președintele

         W. STEVENS

      (1)  JO L 187, 17.7.2012, p. 40.

      (2)  JO L 198, 25.7.2012, p.16.


title: 2014/942/UE: Decizia Consiliului din 17 decembrie 2014 de numire a unui membru german în cadrul Comitetului Economic și Social European

text:
               23.12.2014

               RO

               Jurnalul Oficial al Uniunii Europene

               L 367/96

         DECIZIA CONSILIULUI
   din 17 decembrie 2014
   de numire a unui membru german în cadrul Comitetului Economic și Social European

      (2014/942/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere propunerea guvernului german,
   având în vedere avizul Comisiei Europene,
   întrucât:

               (1)

               La 13 septembrie 2010, Consiliul a adoptat Decizia 2010/570/UE, Euratom de numire a membrilor în cadrul Comitetului Economic și Social European pentru perioada 21 septembrie 2010-20 septembrie 2015 (1).

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului domnului Göke FRERICHS,

         ADOPTĂ PREZENTA DECIZIE:
   Articolul 1
   Domnul Gerhard HANDKE, Generaldirektor des Bundesverbandes Großhandel, Außenhandel, Dienstleistungen — BGA, este numit în calitate de membru al Comitetului Economic și Social European pe durata rămasă a mandatului, respectiv până la 20 septembrie 2015.
   Articolul 2
   Prezenta decizie intră în vigoare la data adoptării.

      Adoptată la Bruxelles, 17 decembrie 2014.

            Pentru Consiliu

            Președintele

         G. L. GALLETI

      (1)  JO L 251, 25.9.2010, p. 8.


title: Decizia (UE) 2015/436 a Parlamentului European și a Consiliului din 17 decembrie 2014 privind mobilizarea Fondului de solidaritate al Uniunii Europene

text:
               17.3.2015

               RO

               Jurnalul Oficial al Uniunii Europene

               L 72/6

         DECIZIA (UE) 2015/436 A PARLAMENTULUI EUROPEAN ȘI A CONSILIULUI
   din 17 decembrie 2014
   privind mobilizarea Fondului de solidaritate al Uniunii Europene
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 2012/2002 al Consiliului din 11 noiembrie 2002 de instituire a Fondului de solidaritate al Uniunii Europene (1), în special articolul 4 alineatul (3),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 11,
   având în vedere propunerea Comisiei Europene,
   întrucât:

               (1)

               Uniunea Europeană a instituit Fondul de solidaritate al Uniunii Europene („fondul”) pentru a-și exprima solidaritatea față de populația din regiunile afectate de dezastre.

               (2)

               Articolul 10 din Regulamentul (UE, Euratom) nr. 1311/2013 al Consiliului (3) permite mobilizarea fondului în limita unui plafon anual de 500 de milioane EUR (la prețurile din 2011).

               (3)

               Regulamentul (CE) nr. 2012/2002 conține dispozițiile care permit mobilizarea fondului.

               (4)

               Italia a depus o cerere de mobilizare a fondului ca urmare a producerii de inundații în această țară.

               (5)

               Grecia a depus o cerere de mobilizare a fondului ca urmare a producerii unui cutremur în această țară.

               (6)

               Slovenia a depus o cerere de mobilizare a fondului ca urmare a furtunilor de gheață care au avut loc în această țară.

               (7)

               Croația a depus o cerere de mobilizare a fondului ca urmare a furtunilor de gheață, urmate de inundații, care au avut loc în această țară,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2014, se mobilizează din Fondul de solidaritate al Uniunii Europene suma de 46 998 528 EUR în credite de angajament.
   În cadrul bugetului general al Uniunii Europene pentru exercițiul financiar 2015, se mobilizează din Fondul de solidaritate al Uniunii Europene suma de 46 998 528 EUR în credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 17 decembrie 2014.

            Pentru Parlamentul European

            Președintele

         M. SCHULZ

            Pentru Consiliu

            Președintele

         B. DELLA VEDOVA

      (1)  JO L 311, 14.11.2002, p. 3.

      (2)  JO C 373, 20.12.2013, p. 1.

      (3)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).


title: 2014/949/UE, Euratom: Decizia Parlamentului European din 16 decembrie 2014 privind alegerea Ombudsmanului European

text:
               24.12.2014

               RO

               Jurnalul Oficial al Uniunii Europene

               L 369/70

         DECIZIA PARLAMENTULUI EUROPEAN
   din 16 decembrie 2014
   privind alegerea Ombudsmanului European

      (2014/949/UE, Euratom)

   PARLAMENTUL EUROPEAN,
   având în vedere Tratatul privind funcționarea Uniunii Europene, în special articolul 24 al treilea paragraf și articolul 228,
   având în vedere Tratatul de instituire a Comunității Europene a Energiei Atomice, în special articolul 106a,
   având în vedere Decizia 94/262/CECO, CE, Euratom a Parlamentului European din 9 martie 1994 privind statutul și condițiile generale pentru exercitarea funcțiilor Ombudsmanului (1),
   având în vedere articolul 219 din Regulamentul său de procedură,
   având în vedere apelul la candidaturi (2),
   având în vedere votul său din 16 decembrie 2014,
   DECIDE:
   să aleagă pe Emily O'REILLY să exercite funcția de Ombudsman European până la încheierea legislaturii.

      Adoptată la Strasbourg, 16 decembrie 2014

            Pentru Parlamentul European

            Președintele

         M. SCHULZ

      (1)  JO L 113, 4.5.1994, p. 15.

      (2)  JO C 293, 2.9.2014, p. 13.


title: Decizia Consiliului din 20 februarie 1989 privind încheierea Acordului de cooperare dintre Comunitatea Economică Europeană, pe de o parte, și țările părți la Carta Consiliului de cooperare pentru statele arabe din Golf (statul Emiratelor Arabe Unite, statul Bahrein, Regatul Arabiei Saudite, sultanatul Oman, statul Qatar și statul Kuweit), pe de altă parte

text:
Anunţ juridic important

|

31989D0147

Jurnalul Oficial L 054 , 25/02/1989 p. 0001 - 0002 ediţie specială finlandeză: capitol 11 volum 14 p. 0210  ediţie specială suedeză: capitol 11 volum 14 p. 0210  ediţie specială în limba cehă capitol 11 volum 16 p. 281  - 282 ediţie specială în limba estonă capitol 11 volum 16 p. 281  - 282 ediţie specială în limba maghiară capitol 11 volum 16 p. 281  - 282 ediţie specială în limba lituaniană capitol 11 volum 16 p. 281  - 282 LV.ES capitol 11 volum 16 p. 281  - 282 MT.ES capitol 11 volum 16 p. 281  - 282 PL.ES capitol 11 volum 16 p. 281  - 282 SK.ES capitol 11 volum 16 p. 281  - 282 ediţie specială în limba slovenă capitol 11 volum 16 p. 281  - 282

		19890220Decizia Consiliuluidin 20 februarie 1989privind încheierea Acordului de cooperare dintre Comunitatea Economică Europeană, pe de o parte, și țările părți la Carta Consiliului de cooperare pentru statele arabe din Golf (statul Emiratelor Arabe Unite, statul Bahrein, Regatul Arabiei Saudite, sultanatul Oman, statul Qatar și statul Kuweit), pe de altă parte(89/147/CEE)CONSILIUL COMUNITĂȚILOR EUROPENE,având în vedere Tratatul de instituire a Comunității Economice Europene, în special articolele 113 și 235,având în vedere recomandarea Comisiei,având în vedere avizul Parlamentului European [1],întrucât încheierea de către Comunitate a Acordului de cooperare dintre Comunitatea Economică Europeană, pe de o parte, și țările părți la Carta Consiliului de cooperare pentru statele arabe din Golf (statul Emiratelor Arabe Unite, statul Bahrein, Regatul Arabiei Saudite, sultanatul Oman, statul Qatar și statul Kuweit), pe de altă parte, este necesară pentru realizarea obiectivelor Comunității în domeniul relațiilor economice externe; întrucât este evident că anumite acțiuni de cooperare economică prevăzute în acord depășesc competențele prevăzute în tratat, în special cele referitoare la politica comercială comună,DECIDE:Articolul 1Acordul de cooperare dintre Comunitatea Economică Europeană, pe de o parte, și țările părți la Carta Consiliului de cooperare pentru statele arabe din Golf (statul Emiratelor Arabe Unite, statul Bahrein, Regatul Arabiei Saudite, sultanatul Oman, statul Qatar și statul Kuweit), pe de altă parte, precum și declarațiile și schimburile de scrisori anexate la acesta se aprobă în numele Comunității.Textul actelor menționate în primul paragraf se atașează la prezenta decizie.Articolul 2Președintele Consiliului procedează la notificarea prevăzută la articolul 26 din acord [2].Articolul 3Comunitatea este reprezentată în cadrul Consiliului mixt constituit prin articolul 12 din acord de Comisie asistată de reprezentanții statelor membre.Articolul 4Prezenta decizie intră în vigoare în ziua următoare datei publicării în Jurnalul Oficial al Comunităților Europene.Adoptată la Bruxelles, 20 februarie 1989.Pentru ConsiliuPreședinteleF. Fernandez Ordoñez[1] JO C 12, 16.1.1989.[2] Data intrării în vigoare a acordului va fi publicată în Jurnalul Oficial al Comunităților Europene de către Secretariatul General al Consiliului.--------------------------------------------------


title: Decizia Consiliului din 28 septembrie 1987 privind încheierea Protocolului adițional la Acordul de cooperare dintre Comunitatea Economică Europeană și Regatul Hașemit al Iordaniei

text:
Anunţ juridic important

|

31987D0512

Jurnalul Oficial L 297 , 21/10/1987 p. 0018 - 0018 ediţie specială finlandeză: capitol 11 volum 13 p. 0053  ediţie specială suedeză: capitol 11 volum 13 p. 0053  ediţie specială în limba cehă capitol 11 volum 16 p. 131  - 131 ediţie specială în limba estonă capitol 11 volum 16 p. 131  - 131 ediţie specială în limba maghiară capitol 11 volum 16 p. 131  - 131 ediţie specială în limba lituaniană capitol 11 volum 16 p. 131  - 131 LV.ES capitol 11 volum 16 p. 131  - 131 MT.ES capitol 11 volum 16 p. 131  - 131 PL.ES capitol 11 volum 16 p. 131  - 131 SK.ES capitol 11 volum 16 p. 131  - 131 ediţie specială în limba slovenă capitol 11 volum 16 p. 131  - 131

		19870928Decizia Consiliuluidin 28 septembrie 1987privind încheierea Protocolului adițional la Acordul de cooperare dintre Comunitatea Economică Europeană și Regatul Hașemit al Iordaniei(87/512/CEE)CONSILIUL COMUNITĂȚILOR EUROPENE,având în vedere Tratatul de instituire a Comunității Economice Europene, în special articolul 238,având în vedere recomandarea Comisiei [1],având în vedere avizul conform al Parlamentului European [2],întrucât trebuie aprobat Protocolul adițional la Acordul de cooperare dintre Comunitatea Economică Europeană și Regatul Hașemit al Iordaniei [3], semnat la Bruxelles la 18 ianuarie 1977,DECIDE:Articolul 1Protocolul adițional la Acordul de cooperare dintre Comunitatea Economică Europeană și Regatul Hașemit al Iordaniei se aprobă în numele Comunității.Textul protocolului se atașează la prezenta decizie.Articolul 2Președintele Consiliului procedează la notificarea prevăzută la articolul 6 din protocol [4].Articolul 3Prezenta decizie intră în vigoare în ziua următoare datei publicării în Jurnalul Oficial al Comunităților Europene.Adoptată la Bruxelles, 28 septembrie 1987.Pentru ConsiliuPreședinteleB. Haarder[1] JO C 97, 10.4.1987, p. 9.[2] Aviz conformenis adoptat la 16 septembrie 1987 (nepublicat încă în Jurnalul Oficial).[3] JO L 268, 27.9.1978, p. 2.[4] Data de intrare în vigoare a protocolului va fi publicată în Jurnalul Oficial al Comunităților Europene de către Secretariatul General al Consiliului.--------------------------------------------------


title: Decizia (PESC) 2016/2315 a Consiliului din 19 decembrie 2016 de modificare a Deciziei 2014/512/PESC privind măsuri restrictive având în vedere acțiunile Rusiei de destabilizare a situației în Ucraina

text:
               20.12.2016

               RO

               Jurnalul Oficial al Uniunii Europene

               L 345/65

         DECIZIA (PESC) 2016/2315 A CONSILIULUI
   din 19 decembrie 2016
   de modificare a Deciziei 2014/512/PESC privind măsuri restrictive având în vedere acțiunile Rusiei de destabilizare a situației în Ucraina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 31 iulie 2014, Consiliul a adoptat Decizia 2014/512/PESC (1).

               (2)

               La 19 martie 2015, Consiliul European a convenit că vor fi luate măsurile necesare pentru a corela în mod clar durata măsurilor restrictive cu punerea în aplicare integrală a acordurilor de la Minsk, ținând cont de faptul că punerea în aplicare integrală fusese prevăzută pentru 31 decembrie 2015.

               (3)

               La 1 iulie 2016, Consiliul a reînnoit Decizia 2014/512/PESC până la 31 ianuarie 2017 pentru a permite evaluarea în continuare a punerii în aplicare a acordurilor de la Minsk.

               (4)

               În urma evaluării punerii în aplicare a acordurilor de la Minsk, Decizia 2014/512/PESC ar trebui să fie reînnoită pentru o perioadă suplimentară de șase luni, pentru a permite Consiliului să evalueze în continuare punerea în aplicare a acestora.

               (5)

               Prin urmare, Decizia 2014/512/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   La articolul 9 alineatul (1) din Decizia 2014/512/PESC, primul paragraf se înlocuiește cu următorul text:

      „(1)   Prezenta decizie se aplică până la 31 iulie 2017.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 19 decembrie 2016.

            Pentru Consiliu

            Președintele

         M. LAJČÁK

      (1)  Decizia 2014/512/PESC a Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina (JO L 229, 31.7.2014, p. 13).


title: 2011/554/UE, Euratom: Decizia Parlamentului European din 10 mai 2011 privind descărcarea de gestiune pentru execuția bugetului Agenției Executive pentru Rețeaua Transeuropeană de Transport aferent exercițiului financiar 2009

text:
               27.9.2011

               RO

               Jurnalul Oficial al Uniunii Europene

               L 250/81

         DECIZIA PARLAMENTULUI EUROPEAN
   din 10 mai 2011
   privind descărcarea de gestiune pentru execuția bugetului Agenției Executive pentru Rețeaua Transeuropeană de Transport aferent exercițiului financiar 2009
   (2011/554/UE, Euratom)
   PARLAMENTUL EUROPEAN,

               —

               având în vedere bugetul general al Uniunii Europene aferent exercițiului financiar 2009 (1),

               —

               având în vedere conturile anuale ale Uniunii Europene pentru exercițiul financiar 2009 [SEC(2010) 963 – C7-0211/2010] (2),

               —

               având în vedere conturile anuale finale ale Agenției Executive pentru Rețeaua Transeuropeană de Transport pentru exercițiul financiar 2009,

               —

               având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2008 [COM(2010) 650] și documentele de lucru ale serviciilor Comisiei care însoțesc raportul în cauză [SEC(2010) 1437 și SEC(2010) 1438],

               —

               având în vedere Comunicarea Comisiei din 2 iunie 2010 intitulată „Sinteza realizărilor Comisiei în materie de gestiune în 2009” [COM(2010) 281],

               —

               având în vedere Raportul anual al Comisiei către autoritatea care acordă descărcarea de gestiune privind auditurile interne desfășurate în anul 2009 [COM(2010) 447] și documentul de lucru al serviciilor Comisiei care însoțește raportul în cauză [SEC(2010) 994],

               —

               având în vedere Raportul Curții de Conturi privind conturile anuale ale Agenției Executive pentru Rețeaua Transeuropeană de Transport pentru exercițiul financiar 2009, însoțit de răspunsurile Agenției (3),

               —

               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 287 din Tratatul privind funcționarea Uniunii Europene (4),

               —

               având în vedere Recomandarea Consiliului din 15 februarie 2011 privind descărcarea de gestiune a agențiilor executive cu privire la execuția bugetară pentru exercițiul financiar 2009 (05893/2011 – C7-0054/2011),

               —

               având în vedere articolele 274, 275 și 276 din Tratatul CE, articolul 17 alineatul (1) din Tratatul privind Uniunea Europeană, articolele 317, 318 și 319 din Tratatul privind funcționarea Uniunii Europene, precum și articolele 179a și 180b din Tratatul Euratom,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), astfel cum a fost modificat prin Regulamentele (CE, Euratom) nr. 1995/2006 (6) și (CE) nr. 1525/2007 (7) ale Consiliului, în special articolele 55, 145, 146 și 147,

               —

               având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

               —

               având în vedere Regulamentul (CE) nr. 1653/2004 al Comisiei din 21 septembrie 2004 de stabilire a regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (9), în special articolul 66 primul și al doilea paragraf,

               —

               având în vedere Decizia 2007/60/CE a Comisiei din 26 octombrie 2006 de înființare a Agenției Executive pentru Rețeaua Transeuropeană de Transport, în temeiul Regulamentului (CE) nr. 58/2003 al Consiliului (10),

               —

               având în vedere articolul 76 și anexa VI la Regulamentul său de procedură,

               —

               având în vedere raportul Comisiei pentru control bugetar și avizele celorlalte comisii interesate (A7-0134/2011),

               A.

               întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și gestionează programe, iar în temeiul articolului 317 din Tratatul privind funcționarea Uniunii Europene, Comisia face acest lucru în cooperare cu statele membre pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Rețeaua Transeuropeană de Transport descărcarea de gestiune pentru execuția bugetului Agenției aferent exercițiului financiar 2009;

               2.

               își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea III – Comisia și agențiile executive;

               3.

               încredințează Președintelui sarcina de a transmite prezenta decizie, împreună cu Decizia privind descărcarea de gestiune pentru execuția bugetului general al Uniunii Europene aferent exercițiului financiar 2009, Secțiunea III – Comisia și rezoluția care face parte integrantă din aceste decizii, directorului Agenției Executive pentru Rețeaua Transeuropeană de Transport, Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO L 69, 13.3.2009.

      (2)  JO C 308, 12.11.2010, p. 1.

      (3)  JO C 338, 14.12.2010, p. 77.

      (4)  JO C 308, 12.11.2010, p. 129.

      (5)  JO L 248, 16.9.2002, p. 1.

      (6)  JO L 390, 30.12.2006, p. 1.

      (7)  JO L 343, 27.12.2007, p. 9.

      (8)  JO L 11, 16.1.2003, p. 1.

      (9)  JO L 297, 22.9.2004, p. 6.

      (10)  JO L 32, 6.2.2007, p. 88.


title: 2008/501/CE: Decizia Parlamentului European din 24 aprilie 2007 privind descărcarea de gestiune pentru execuția bugetului general al Uniunii Europene aferent exercițiului financiar 2005, secțiunea IV - Curtea de Justiție

text:
               15.7.2008

               RO

               Jurnalul Oficial al Uniunii Europene

               L 187/56

         DECIZIA PARLAMENTULUI EUROPEAN
   din 24 aprilie 2007
   privind descărcarea de gestiune pentru execuţia bugetului general al Uniunii Europene aferent exerciţiului financiar 2005, secţiunea IV – Curtea de Justiţie
   (2008/501/CE)
   PARLAMENTUL EUROPEAN,
   având în vedere bugetul general al Uniunii Europene pentru exerciţiul financiar 2005 (1),
   având în vedere conturile anuale finale ale Comunităţilor Europene pentru exerciţiul financiar 2005 – volumul I (C6-0467/2006) (2),
   având în vedere raportul anual al Curţii de Conturi privind execuţia bugetului aferent exerciţiului financiar 2005 şi rapoartele sale speciale, însoţite fiecare de răspunsurile instituţiilor verificate (3),
   având în vedere declaraţia de asigurare privind fiabilitatea conturilor şi legalitatea şi regularitatea tranzacţiilor subiacente, întocmită de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) şi articolele 274, 275 şi 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (5), în special articolele 50, 86, 145, 146 şi 147,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar (A6-0109/2007),

               1.

               acordă grefierului Curţii de Justiţie descărcarea de gestiune pentru execuţia bugetului Curţii aferent exerciţiului financiar 2005;

               2.

               îşi prezintă observaţiile în cadrul rezoluţiei de mai jos;

               3.

               încredinţează Preşedintelui sarcina de a transmite prezenta decizie împreună cu rezoluţia Parlamentului, ca parte integrantă a acesteia, Consiliului, Comisiei, Curţii de Justiţie, Curţii de Conturi, Comitetului Economic şi Social European, Comitetului Regiunilor, Ombudsmanului European şi Autorităţii Europene pentru Protecţia Datelor şi de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO L 60, 8.3.2005.

      (2)  JO C 264, 31.10.2006, p. 1.

      (3)  JO C 263, 31.10.2006, p. 1.

      (4)  JO C 263, 31.10.2006, p. 10.

      (5)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).
    ---documentbreak---

               15.7.2008

               RO

               Jurnalul Oficial al Uniunii Europene

               L 187/57

         REZOLUŢIA PARLAMENTULUI EUROPEAN
   din 24 aprilie 2007
   conţinând observaţiile care fac parte integrantă din decizia privind descărcarea de gestiune pentru execuţia bugetului general al Uniunii Europene aferent exerciţiului financiar 2005, secţiunea IV – Curtea de Justiţie
   PARLAMENTUL EUROPEAN,
   având în vedere bugetul general al Uniunii Europene pentru exerciţiul financiar 2005 (1),
   având în vedere conturile anuale finale ale Comunităţilor Europene pentru exerciţiul financiar 2005 – volumul I (C6-0467/2006) (2),
   având în vedere raportul anual al Curţii de Conturi privind execuţia bugetului aferent exerciţiului financiar 2005 şi rapoartele sale speciale, însoţite fiecare de răspunsurile instituţiilor verificate (3),
   având în vedere declaraţia de asigurare privind fiabilitatea conturilor şi legalitatea şi regularitatea tranzacţiilor subiacente, întocmită de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) şi articolele 274, 275 şi 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (5), în special articolele 50, 86, 145, 146 şi 147,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar (A6-0109/2007),

               1.

               constată că în 2005 Curtea de Justiţie (CJ) a avut credite de angajament disponibile în valoare totală de 232 602 467,74 EUR (2004: 235 041 565 EUR), cu o rată de utilizare de 92,66 %;

               2.

               observă că, în urma introducerii contabilităţii de angajamente începând de la 1 ianuarie 2005, situaţiile financiare ale CJ prezintă un rezultat negativ pentru exerciţiu (30 747 924 EUR) şi o valoare mai mare pentru activ decât pentru pasiv (43 902 361 EUR);

               3.

               constată că bilanţul CJ conţine o sumă de 105 879 903 EUR corespunzând obligaţiilor sale de plată a pensiilor judecătorilor; observă că aceste obligaţii sunt acoperite parţial de imobilizările corporale şi necorporale ale CJ şi parţial de o sumă ce urmează a fi solicitată statelor membre (43 902 361 EUR);

               4.

               reaminteşte că la punctul 9.21 din Raportul anual privind exerciţiul financiar 2004, Curtea de Conturi Europeană (CCE) a criticat faptul că şeful serviciului de audit intern era responsabil pentru verificarea ex ante a operaţiunilor ordonatorilor de credite; subliniază că aceeaşi situaţie a intervenit în cazul exerciţiului financiar 2005 (Raportul anual, punctul 10.13);

               5.

               salută informaţiile oferite în răspunsurile CJ la raportul anual al CCE, conform cărora, din perspectiva comentariilor făcute în această privinţă de autorităţile de descărcare şi de control, administraţia Curţii, în pregătirea estimării veniturilor şi cheltuielilor pentru exerciţiul financiar 2007, a propus modificarea organizării sale prin crearea unei unităţi administrative având o competenţă exclusivă în materie de verificare, ceea ce ar implica şi instituirea a două noi posturi în cadrul acesteia (un administrator responsabil cu gestionarea şi un asistent care să se alăture echipei responsabile cu verificările);

               6.

               salută informaţia cuprinsă în răspunsurile CJ la raportul anual al CCE (punctul 10.14), conform căreia, după ce a devenit pe deplin operaţional în septembrie 2005, auditorul intern al CJ a efectuat audituri specifice şi a adresat o serie de recomandări serviciilor implicate (absenţa acestui tip de audit fusese criticată în anii precedenţi);

               7.

               felicită CJ pentru reducerea numărului de contracte negociate în raport cu cel al contractelor adjudecate, de la 72 % în 2004 la 27 % în 2005; observă, totuşi, cu îngrijorare dificultăţile Curţii în recrutarea de personal calificat pentru anumite posturi prin intermediul concursurilor organizate de EPSO;

               8.

               consideră că un fapt remarcabil în evoluţia CJ din anul 2005 a fost preluarea unora dintre atribuţiile sale de către Tribunalul Funcţiei Publice, alcătuit din şapte judecători;

               9.

               constată cu satisfacţie că numărul cauzelor soluţionate anual de către CJ a crescut de la 494 în 2003 la 574 în 2005, în timp ce numărul cauzelor aflate încă pe rol a scăzut de la 974 la 740;

               10.

               constată că, în 2005, numărul funcţionarilor şi al altor agenţi (personal auxiliar şi temporar, agenţi contractuali) a crescut în decursul anului de la 1512 la 1704 (13 %), iar numărul membrilor a crescut cu opt (în urma creării Tribunalului Funcţiei Publice);

               11.

               constată cu îngrijorare că au fost semnalate în repetate rânduri, într-o serie de sectoare administrative descrise în raportul de activitate al CJ, dificultăţi în recrutarea de personal calificat aflat sub incidenţa Statutului funcţionarilor;

               12.

               observă că nu s-a efectuat nici o verificare ex post în 2005;

               13.

               salută includerea în raportul de activitate al CJ a unui capitol care descrie măsurile luate în cursul anului, ca urmare a deciziilor precedente ale Parlamentului European privind descărcarea de gestiune şi a rapoartelor CCE;

               14.

               constată că, în urma creării Tribunalului Funcţiei Publice şi a aderării Bulgariei şi a României, numărul total al judecătorilor, avocaţilor generali şi grefierilor a ajuns acum la 72, iar cheltuielile CJ pentru autovehicule au crescut cu aproximativ 50 %, de la 809 853,24 EUR în 2005 (execuţie) la 1 218 000 EUR în 2007 (buget estimativ);

               15.

               observă că, la CJ, verificarea ex ante se efectuează cu ajutorul unui sistem centralizat, conectat prin „line management” la ordonatorul de credite delegat şi ia act de faptul că acest sistem este considerat de către CJ ca fiind cel mai potrivit, având în vedere dimensiunile instituţiei şi natura pur administrativă a tranzacţiilor sale financiare;

               16.

               constată cu satisfacţie că, în urma observaţiilor cuprinse în rezoluţia sa privind descărcarea de gestiune pentru exerciţiul financiar precedent, membrii instituţiei au decis să alcătuiască, din rândurile lor, un grup de lucru care să efectueze un studiu privind oportunitatea redactării unui cod intern de conduită şi conţinutul unui astfel de cod; una dintre chestiunile abordate în acest studiu este declaraţia de interese financiare a membrilor; ia act de faptul că Tribunalul de Primă Instanţă şi Tribunalul Funcţiei Publice s-au alăturat, de asemenea, acestei iniţiative;

               17.

               subliniază solicitarea repetată a Parlamentului European ca declaraţiile de interese financiare şi economice ale judecătorilor de la Curte şi de la cele două tribunale să fie publicate; invită CJ ca, până la data de 30 septembrie 2007, să informeze Parlamentul cu privire la măsurile pe care le va lua în acest sens;

               18.

               ia act cu satisfacţie de măsurile luate de CJ pentru a reduce cantitatea de documente de tradus, ceea ce contribuie la reducerea volumului de muncă al traducătorilor; invită, de asemenea, CJ să studieze posibilitatea creşterii conciziei hotărârilor, în vederea facilitării înţelegerii acestora şi a unei reduceri suplimentare a costurilor.

      (1)  JO L 60, 8.3.2005.

      (2)  JO C 264, 31.10.2006, p. 1.

      (3)  JO C 263, 31.10.2006, p. 1.

      (4)  JO C 263, 31.10.2006, p. 10.

      (5)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).


title: 2009/172/CE: Decizia Consiliului din 21 ianuarie 2008 de adaptare a anexei VIII la Actul de aderare a Bulgariei și a României

text:
               10.3.2009

               RO

               Jurnalul Oficial al Uniunii Europene

               L 65/1

      DECIZIA CONSILIULUI

   din 21 ianuarie 2008
   de adaptare a anexei VIII la Actul de aderare a Bulgariei şi a României
   (2009/172/CE)
   CONSILIUL UNIUNII EUROPENE,
   având în vedere Tratatul de aderare a Bulgariei şi a României,
   având în vedere Actul de aderare a Bulgariei şi a României, în special articolul 34 alineatul (4),
   având în vedere propunerea Comisiei,
   având în vedere avizul Parlamentului European,
   întrucât:

               (1)

               Articolul 70 din Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (1) stabileşte nivelul contribuţiei financiare a Comunităţii pentru fiecare axă.

               (2)

               Secţiunea IV din anexa VIII la Actul de aderare a Bulgariei şi a României, astfel cum a fost modificată prin Decizia 2006/664/CE a Consiliului din 19 iunie 2006 de adaptare a anexei VIII la Actul de aderare a Bulgariei şi a României (2), stabileşte, prin derogare de la articolul 70 din Regulamentul (CE) nr. 1698/2005, nivelul, pentru fiecare axă, al sprijinului comunitar acordat Bulgariei şi României pentru dezvoltare rurală în temeiul FEADR. Această contribuţie poate ajunge la 80 % pentru axele 1 şi 3, precum şi pentru asistenţa tehnică, respectiv la 82 % pentru axa 2.

               (3)

               Ratele de cofinanţare menţionate la nivel de axă nu se pot aplica sumelor care, în conformitate cu dispoziţiile din secţiunea I subsecţiunea E din anexa VIII la Actul de aderare a Bulgariei şi a României, pot fi acordate agricultorilor care pot beneficia de plăţi directe naţionale complementare sau de ajutoare în temeiul articolului 143c din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune şi de stabilire a anumitor scheme de sprijin pentru agricultori (3).

               (4)

               Este necesară, de asemenea, stabilirea contribuţiei financiare maxime a Comunităţii acordate pentru completarea plăţilor directe în scopul aplicării Regulamentului (CE) nr. 1974/2006 al Comisiei din 15 decembrie 2006 de stabilire a normelor de aplicare a Regulamentului (CE) nr. 1698/2005 al Consiliului privind sprijinul pentru dezvoltare rurală acordat din Fondul european agricol pentru dezvoltare rurală (FEADR) (4) care prevede în anexa II o defalcare financiară orientativă pentru fiecare axă şi măsură de dezvoltare rurală, inclusiv pentru măsura „suplimente la plăţi directe”.

               (5)

               Pentru a nu aduce atingere rezultatelor negocierilor de aderare şi pentru a asigura coerenţa sistemului ratelor de cofinanţare după introducerea modificărilor de ordin tehnic în regulamentele privind dezvoltarea rurală, contribuţia financiară maximă a Comunităţii acordată pentru completarea plăţilor directe ar trebui stabilită la un nivel care să fie egal cu nivelul aplicabil axelor 1 şi 3 şi măsurii de asistenţă tehnică,

         DECIDE:
   Articolul 1
   În anexa VIII la Actul de aderare a Bulgariei şi a României, secţiunea IV se înlocuieşte cu următorul text:

      „Prin derogare de la articolul 70 alineatul (3) litera (a) din Regulamentul (CE) nr. 1698/2005, contribuţia financiară a Comunităţii poate ajunge la 80 % pentru axele 1 şi 3, pentru asistenţa tehnică, precum şi pentru suplimentele la plăţi directe.
      Prin derogare de la articolul 70 alineatul (3) litera (b) din Regulamentul (CE) nr. 1698/2005, contribuţia financiară a Comunităţii poate ajunge la 82 % pentru axa 2.”

   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 21 ianuarie 2008.

            Pentru Consiliu

            Preşedintele

         I. JARC

      (1)  JO L 277, 21.10.2005, p. 1.

      (2)  JO L 277, 9.10.2006, p. 4.

      (3)  JO L 270, 21.10.2003, p. 1.

      (4)  JO L 368, 23.12.2006, p. 15.


title: Decizia Comisiei din 26 octombrie 2004 privind încheierea unui acord sub forma unui schimb de scrisori între Comunitatea Europeană și Statele Unite Mexicane referitor la modificări ale anexei II la Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase

text:
Anunţ juridic important

|

32004D0785

Official Journal L 346 , 23/11/2004 P. 0028 - 0028

		20041026Decizia Comisieidin 26 octombrie 2004privind încheierea unui acord sub forma unui schimb de scrisori între Comunitatea Europeană și Statele Unite Mexicane referitor la modificări ale anexei II la Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase(2004/785/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Decizia 97/361/CE a Consiliului din 27 mai 1997 privind încheierea unui Acord între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase [1], în special articolul 4,întrucât:(1) Ținând seama de cererea mexicană formulată în cursul "Negocierilor oficiale privind adaptările Acordului de liber schimb în urma extinderii UE", care au avut loc la Mexico în zilele de 28, 29 și 30 ianuarie 2004, este necesară modificarea anexei II la Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase, în scopul protejării denumirilor noi Charanda și Sotol în sectorul băuturilor spirtoase, începând cu 29 octombrie 2004.(2) În consecință, Comunitatea și Statele Unite Mexicane au negociat, în conformitate cu articolul 18 din acordul sus-menționat, un acord sub forma unui schimb de scrisori în scopul modificării anexei II la acesta. Ar trebui să se aprobe acest schimb de scrisori.(3) Măsurile prevăzute de prezenta decizie sunt conforme cu avizul Comitetului de aplicare pentru băuturile spirtoase,DECIDE:Articolul 1Acordul sub forma unui schimb de scrisori între Comunitatea Europeană și Statele Unite Mexicane de modificare a anexei II la Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase se aprobă în numele Comunității.Textul acordului se anexează la prezenta decizie.Articolul 2Membrul Comisiei responsabil cu agricultura este autorizat să semneze schimbul de scrisori prin care Comunitatea își asumă obligații.Adoptată la Bruxelles, 26 octombrie 2004.Pentru ComisieFranz FischlerMembru al Comisiei[1] JO L 152, 11.6.1997, p. 15.--------------------------------------------------20041026ANEXĂ--------------------------------------------------20041026Acord sub forma unui schimb de scrisoriîntre Comunitatea Europeană și Statele Unite Mexicane de modificare a anexei II la Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoaseScrisoarea nr. 1Scrisoarea Comunității EuropeneBruxelles, 29 octombrie 2004Stimate domn,Am onoarea de a face referire la cererea dumneavoastră formulată în cursul negocierilor oficiale privind adaptările Acordului de liber schimb în urma extinderii UE, care au avut loc la Mexico în zilele de 28, 29 și 30 ianuarie 2004 și care s-au desfășurat în temeiul articolului 18 din Acordul din 27 mai 1997 între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase, care prevede că părțile contractante pot să modifice acest acord prin consimțământ reciproc.Comunitatea a examinat cererea și acceptă să modifice anexa II la acord în conformitate cu anexa atașată la prezentul schimb de scrisori, cu efect de la 29 octombrie 2004.V-aș fi recunoscător dacă ați binevoi să confirmați acordul guvernului dumneavoastră privind conținutul prezentei scrisori.Vă rog să primiți, stimate domn, expresia înaltei mele considerații.În numele Comunității EuropeneFranz FischlerScrisoarea nr. 2Scrisoarea Statelor Unite MexicaneMexic, 29 octombrie 2004Stimate domn,Am onoarea de a confirma primirea scrisorii dumneavoastră din data de 29 octombrie 2004, al cărei conținut este următorul:"Am onoarea de a face referire la cererea dumneavoastră formulată în cursul negocierilor oficiale privind adaptările Acordului de liber schimb în urma extinderii UE, care au avut loc la Mexico în zilele de 28, 29 și 30 ianuarie 2004 și care s-au desfășurat în temeiul articolului 18 din Acordul din 27 mai 1997 între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase, care prevede că părțile contractante pot să modifice acest acord prin consimțământ reciproc.Comunitatea a examinat cererea și acceptă să modifice anexa II la acord în conformitate cu anexa atașată la prezentul schimb de scrisori, cu efect de la 29 octombrie 2004.V-aș fi recunoscător dacă ați binevoi să confirmați acordul guvernului dumneavoastră privind conținutul prezentei scrisori."Am onoarea de a vă confirma acordul Guvernului Statelor Unite Mexicane cu privire la conținutul scrisorii dumneavoastră.Vă rog să primiți, stimate domn, expresia înaltei mele considerații.În numele Statelor Unite MexicaneLuis Ernesto Derbez--------------------------------------------------20041026ANEXĂAnexa II la Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoase se modifică după cum urmează:"20041026"ANEXA IIla Acordul între Comunitatea Europeană și Statele Unite Mexicane privind recunoașterea reciprocă și protecția denumirilor de băuturi spirtoaseBăuturi spirtoase de agavă:Tequila: băutură spirtoasă protejată, elaborată și clasificată în conformitate cu actele cu putere de lege și actele administrative ale Statelor Unite Mexicane.Mezcal: băutură spirtoasă protejată, elaborată și clasificată în conformitate cu actele cu putere de lege și actele administrative ale Statelor Unite Mexicane.Băutură spirtoasă de sotol (Dasylirion):Sotol: băutură spirtoasă protejată, elaborată și clasificată în conformitate cu actele cu putere de lege și actele administrative ale Statelor Unite Mexicane.Rom:Charanda: băutură spirtoasă protejată, elaborată și clasificată în conformitate cu actele cu putere de lege și actele administrative ale Statelor Unite Mexicane.""--------------------------------------------------


title: Decizia Consiliului și a reprezentanților statelor membre ale Uniunii Europene reuniți în cadrul Consiliului din 9 iunie 2006 privind semnarea și aplicarea provizorie a Acordului multilateral dintre Comunitatea Europeană și statele sale membre, Republica Albania, Bosnia și Herțegovina, Republica Bulgaria, Republica Croația, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia și Misiunea Administrativă Interimară a Organizației Națiunilor Unite în Kosovo cu privire la instituirea unei Zone comune europene de aviație (ECAA)

text:
Anunţ juridic important

|

42006D0682

Official Journal L 285 , 16/10/2006 P. 0001 - 0002

		20060609Decizia Consiliului și a reprezentanților statelor membre ale Uniunii Europene reuniți în cadrul Consiliuluidin 9 iunie 2006privind semnarea și aplicarea provizorie a Acordului multilateral dintre Comunitatea Europeană și statele sale membre, Republica Albania, Bosnia și Herțegovina, Republica Bulgaria, Republica Croația, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia și Misiunea Administrativă Interimară a Organizației Națiunilor Unite în Kosovo cu privire la instituirea unei Zone comune europene de aviație (ECAA)(2006/682/CE)CONSILIUL UNIUNII EUROPENE ȘI REPREZENTANȚII STATELOR MEMBRE ALE UNIUNII EUROPENE REUNIȚI ÎN CADRUL CONSILIULUI,având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză și cu articolul 300 alineatul (4),având în vedere propunerea Comisiei,întrucât:(1) Consiliul a autorizat Comisia să deschidă negocieri cu anumite țări terțe europene în vederea instituirii unei Zone comune europene de aviație (ECAA).(2) Comisia a negociat în numele Comunității și al statelor membre un acord multilateral cu Albania, Bosnia și Herțegovina, Bulgaria, Croația, Fosta Republică Iugoslavă a Macedoniei, Islanda, Muntenegru, Norvegia, România, Serbia și Misiunea Administrativă Interimară a Națiunilor Unite în Kosovo privind instituirea unei Zone comune europene de aviație în conformitate cu decizia Consiliului de autorizare a Comisiei pentru deschiderea negocierilor.(3) Sub rezerva încheierii sale la o dată ulterioară, acordul negociat de Comisie ar trebui semnat și aplicat provizoriu.DECID:Articolul 1(1) Semnarea acordului multilateral dintre Comunitatea Europeană și statele sale membre, Republica Albania, Bosnia și Herțegovina, Republica Bulgaria, Republica Croația, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia și Misiunea Administrativă Interimară a Organizației Națiunilor Unite în Kosovo privind instituirea unei Zone comune europene de aviație (ECAA), denumit în continuare "acordul", este aprobată în numele Comunității, sub rezerva unei decizii a Consiliului privind încheierea acordului.(2) Președintele Consiliului este autorizat să numească persoana împuternicită (persoanele împuternicite) să semneze acordul în numele Comunității, sub rezerva încheierii acestuia.(3) În așteptarea intrării sale în vigoare, acordul ar trebui aplicat în conformitate cu articolul 29 alineatul (3). Președintele Consiliului este autorizat să efectueze notificarea menționată în dispoziția respectivă în numele Comunității și al statelor membre ale acesteia.(4) Textul acordului se anexează la prezenta decizie.Articolul 2(1) Comunitatea și statele membre sunt reprezentate în comitetul mixt instituit în temeiul articolului 18 din acord.(2) Poziția care urmează să fie adoptată de Comunitate și statele membre cu privire la deciziile comitetului mixt în temeiul articolului 17 din acord care doar extind actele de legislație comunitară prin includerea acestora în anexa 1 la acord, sub rezerva oricăror adaptări tehnice necesare, este adoptată de către Comisie.(3) În cazul altor decizii ale comitetului mixt privitoare la chestiuni care sunt de competența Comunității, poziția Comunității și a statelor membre este adoptată de către Consiliu, hotărând cu majoritate calificată la propunerea Comisiei.(4) În cazul altor decizii ale comitetului mixt privitoare la chestiuni care sunt de competența statelor membre, poziția care urmează a fi prezentată este adoptată de Consiliu, hotărând în unanimitate la propunerea Comisiei sau a statelor membre.(5) Poziția Comunității și a statelor membre în cadrul comitetului mixt este prezentată de către Comisie, exceptând domeniile care sunt exclusiv de competența statelor membre, situație în care este prezentată de președintele Consiliului sau, la decizia Consiliului, de către Comisie.Adoptată la Luxemburg, 9 iunie 2006.Pentru ConsiliuPreședinteleH. Gorbach--------------------------------------------------